En 31-årig mand fra lokalområdet er sigtet, men løsladt igen.

Politiet oplyser, at man nu har afblæst indsatsen i Bedsted, hvor man var mødt talstærkt op svært bevæbnet. - Vi mener at have pågrebet den rigtige, og han er nu også løsladt igen, siger vagtchef ved Midt- og Vestjyllands Politi, Jesper Brøndum. Tidligere på dagen forklarede han på denne måde, hvad der var sket i Bedsted: - Klokken 14.32 får vi en anmeldelse om, at en person i byen går rundt med en stor kniv i hånden. Han råber på engelsk og dansk, at han vil slå folk ihjel, fortæller Jesper Brøndum, vagtchef ved Midt- og Vestjyllands Politi. Hurtigt på rette spor Episoden skulle være foregået tæt ved Vestervigvej, som går lige gennem byen. Det store opbud af uniformer forklarede vagtchefen således: - Vi er massivt tilstede, for vi kan ikke have sådan én rendende rundt. Vagtchefen tilføjede, at politiet hurtigt fik en idé om, hvem det kunne være ud fra de oplysninger, man fik indsamlet på stedet. - Vi fastholder mandskab på stedet, indtil vi er sikre på, vi har den rette. - Der er tale om en mulig, farlig gerningsmand, derfor sætter vi barren højt. Husejer også anholdt Ejeren af huset, hvor gerningsmanden blev fundet, blev også anholdt. - Alle bliver anholdt for at sikre, at de ikke er medgerningsmænd, fastslår vagtchefen. Den kvindelige ejer blev dog hurtigt løsladt igen. Politiets afspærring foregik i området ved Rosenvænget. Sigtede er løsladt igen Den 31-årige, som havde fremsat trusler, er nu også løsladt igen. - Han råber truslerne ud i luften, men ikke henvendt til nogen bestemt. Derfor kan han kun sigtes for at forstyrre den offentlige orden, oplyser vagtchefen. Jesper Brøndum oplyser, at man ikke er kommet motivet nærmere, men fortæller at der var noget manden var meget utilfreds med. Den sigtede stammer fra lokalområdet, tilføjer vagtchefen.